ธนาคารออมสิน เชิญชวนประชาชนลงทะเบียนร่วมโครงการสินเชื่อ “สร้างงานสร้างอาชีพ”
นายวิทัย รัตนากร ผู้อำนวยการธนาคารออมสิน กล่าวว่า โครงการสินเชื่อสร้างงานสร้างอาชีพ ของธนาคารออมสิน ได้รับความสนใจจากประชาชนอย่างมาก โดยหลังเปิดลงทะเบียนมีประชาชนร่วมลงทะเบียนหลายหมื่นคนแล้ว ซึ่งโครงการนี้เป็นโครงการที่พยายามสร้างงานให้กับผู้ที่ว่างงานมีอาชีพใหม่ หรือส่งเสริมให้ผู้ที่มีความชำนาญสามารถเลือกอาชีพใหม่เพื่อสร้างรายได้ให้แก่ประชาชน ธนาคารออมสิน ร่วมกับสถาบันอาชีวศึกษาทั่วประเทศ จัดโครงการฝึกอบรมเพื่อสร้างอาชีพให้กับผู้เข้าร่วมโครงการเพื่อนำไปประกอบอาชีพในชุมชนเพื่อให้เกิดความยั่งยืนต่อไป โดยโครงการนี้ไม่จำเป็นต้องมีหลักประกัน กำหนดอัตราดอกเบี้ยร้อยละ 3.99 ต่อปี (ลดต้นลดดอก) ตลอดอายุสัญญาผ่อนชำระไม่เกิน 5 ปี พร้อมผ่อนปรนหลักเกณฑ์เงื่อนไขการกู้ เช่น ปลอดชำระเงินต้นและดอกเบี้ยนาน 6 งวดแรก สำหรับวงเงินกู้ไม่เกิน 100,000 บาท ผู้สนใจโครงการสินเชื่อสร้างงานสร้างอาชีพ สามารถลงทะเบียนขอกู้ได้แล้วที่เว็บไซต์ธนาคาร www.gsb.or.th หรือติดต่อที่สาขาธนาคารทั่วประเทศ เพื่อให้เจ้าหน้าที่ช่วยอำนวยความสะดวกหรือแนะนำวิธีการลงทะเบียน โดยจะเปิดให้ลงทะเบียนจนถึงวันที่ 30 กันยายน 2565 หรือจนกว่าจะครบจำนวนวงเงินโครงการผู้อำนวยการธนาคารออมสิน กล่าวว่า ปัจจุบันธนาคารออมสินมีสินเชื่อต่างๆ เพื่อช่วยเหลือประชาชนโดยยังดำเนินการอย่างต่อเนื่อง เช่น โครงการสินเชื่อให้กับผู้ประกอบการและบุคคลฐานราก สินเชื่ออุ่นใจให้กับผู้ประกอบการร้านอาหารและสินเชื่อ SMEs ซึ่งในอนาคตจะมีโครงการเพื่อช่วยเหลือประชาชนในลักษณะนี้ต่อไป